Aktuality
Koniec po 20 rokoch: Jojka prichádza o výraznú tvár spravodajstva! Ďalšia prešla ku konkurencii
Televízna dvojka obmieňa zostavu spravodajských tvárí.
Z Koliby odchádza ďalšie výrazné meno.
Iba pred rokom a pol prekvapivý odchod z televízie ohlásila moderátorka Krimi Monika Šebová, ktorá si to od tohto mesiaca namierila ku konkurencii.
Z Jojky do RTVS
Na obrazovke štátnej spravodajskej stanice :24 odštartovala novú reláciu Cez lupu, kde sa venuje známym i menej známym kauzám, kriminálnym prípadom, ľudským zlyhania, páchateľom a súvislostiam.
"Takýto formát mi je blízky, keďže nadviažem na témy, ktoré mi nie sú cudzie. Ako dlhoročná moderátorka mám v tejto problematike "zažité" kauzy, ktoré v nás zanechali stopy v ostatných rokoch," uviedla k svojej premiére na novej obrazovke Šebová.
Spolu s ňou na projekte pracujú ďalšie bývalé mená z Joj.
Ako dramaturg sa na relácii podieľa Ivan Huljak, ktorý dlhé roky pôsobil práve na bratislavskej Kolibe ako scenárista či producent. Redaktorsky zas novú reláciu zastrešujú bývalí reportéri Jojky Denisa Gerši a David Sirúček.
Odchod po 20 rokoch do politiky
Najnovšie rady televíznej dvojky opúšťa ďalšie redaktorské meno.
Zo spravodajstva aj médií po 20 rokoch odchádza jeden z najvýraznejších redaktorov televízie Samuel Migaľ, ktorý v Jojke pôsobil už od roku 2004.
Objavil sa tiež ako moderátor spravodajských programov Joj, v ostatnom období bol taktiež jedným z moderátorov spravodajskej televízie Joj 24.
Redaktorsky bol dlhoročne zameraný na témy obrany a bezpečnosti, pokrýval najmä domáce dianie, venoval sa aj politike.
Práve politika bude odteraz jeho novým pôsobiskom.
Ako informoval portál Omediach.com, Samuel Migaľ smeruje do politickej strany Hlas-SD. Ako prvý informáciu naznačil denník Plus jeden dní, ktorý v priebehu pondelka uviedol, že sa k Petrovi Pellegrinimu pridá dlhoročný redaktor Joj.
Denník nakoniec informáciu potvrdil v dnešnom tlačenom vydaní.